**Încă nu-i târziu**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai naşte-mă, mai naşte-mă o dată

Fragil lăstar sub frunze muribunde,

Azi aş fugi de frig şi nu ştiu unde

M-aş mai simţi cum m-am simţit odată,

Când glasul tău îmi mângâia auzul

Şi îmbrăcată doar într-o cămaşă

Te întindeai, ca o felină lașă,

Să îţi dezmierd umărul drept, obrazul...

Tu îmi muşcai un deget, senzuală,

Privindu-mă şăgalnic pe sub gene,

Eu mâzgăleam pe sânii tăi desene

În jos... adânc şi pe... diagonală...

Îngroapă-mă şi naşte-mă din tine,

Noi nu ne-am fost cât am fi vrut să fim,

Nici n-am ştiut câte acuma ştim,

Dar încă nu-i târziu şi... iarna vine...

Din volumul Ceremonia Iubirii -

Editura Rovimed Publishers Bacău - 2013